DA Den Europæiske Unions Tidende CE 78/632

(2004/C 78 E/0669)

SKRIFTLIG FORESPØRGSEL P-3703/03

af Ulla Sandbæk (EDD) til Kommissionen

(3. december 2003)

Om: HIV og støtte fra Kommissionen til udvikling af antimikrobielle midler til en overkommelig pris

Kan Kommissionen give en samlet redegørelse for sin tidligere og igangværende støtte til forskning i og udvikling af antimikrobielle midler, herunder opbygning af beredskab, både i EU og i udviklingslandene indtil dato, og navnlig give detaljerede oplysninger om tidsplanen for denne støtte, hvem der har fået den, og hvilke budgetposter den er blevet trukket fra?

Svar afgivet på Kommissionens vegne af Poul Nielson

(23. december 2003)

De fællesskabsinitiativer, der tager sigte på at fremstille biocider og stille dem til rådighed, indeholder flere elementer.

Kommissionens meddelelse om øget solidaritet med henblik på bekæmpelse af AIDS i udviklingslande (1), som Kommissionen vedtog den 3. juli 1998, var det europæiske svar på opfordringerne til større solidaritet med udviklingslandene i deres bekæmpelse af human defekt virus (HIV/AIDS) og specielt opfordringerne til større adgang til HIV/AIDS-behandling og fremstilling af HIV-vaccine og biocider til udviklingslandene. Meddelelsen undersøger ligeledes muligheden af at støtte hurtigere udvikling af vacciner og biocider.

Fællesskabet har i denne forbindelse bestilt og overvåget en undersøgelse af markedspotentiellet for vaginale biocider, som vil kunne beskytte mod seksuelt overførte sygdomme, herunder HIV.

Der er foretaget forskning blandt 4 000 personer i Brasilien, Côte d'Ivoire, Egypten, Frankrig, Indien, Kenya, Filippinerne, Polen, Sydafrika, Thailand og Venezuela.

Der blev i 2000 lanceret et udbud via en tematisk budgetpost (B7-6211) til støtte af innoverende programmer på de områder, der er indkredset i meddelelsen om øget solidaritet. I den forbindelse blev projektet »Microbicide Awareness, Investment and Demand« udvalgt. Projektet taler for biocider i Europa, Afrika og Asien og for udvikling af netværk til fremme af udviklingen af biocider, samt at disse stilles til rådighed for de mest sårbare befolkningsgrupper, specielt kvinder i udviklingslandene. Dette projekt til et beløb på 1 450 071 EUR blev undertegnet i december 2001 for en treårig periode, og det er iværksat af International Family Health.

En af målsætningerne i Europa-Parlamentets og Rådets forordning (EF) nr. 1568/2003 af 15. juli 2003 om støtte til bekæmpelse af fattigdomsbetingede sygdomme i udviklingslandene (2), som vedrører perioden 2003-2006, går ud på at intensivere forskning og udvikling, navnlig hvad angår vacciner, biocider og innoverende behandlinger.

Dette giver i handlingsplanen for 2004 for den pågældende budgetkonto (21 02 07 02) sig udslag i et tilskud på 0,87 mio. EUR til fordel for det internationale partnerskab for biocider (International Partnership for Microbicides). Denne organisation har til formål at fremskynde opdagelsen, udviklingen og adgangen til biocider for at forebygge HIV-smitte, især under ressourcefattige betingelser. Det bevilgede tilskud skal finansiere et projekt med henblik på udvikling af en model for hurtig adgang til biocider i landene samt casestudies i fire lande som led i det forberedende arbejde. Kommissionen deltager i den rådgivende arbejdsgruppe vedrørende beredskabstilstanden i landene inden for dette internationale partnerskab for biocider.

Det sjette europæiske forskningsrammeprogram (2002-2006) har et særligt afsnit for fattigdomsrelaterede sygdomme, hvori der blandt andet indgår biocideforskning. Kommissionen udvalgte i 2003 to grundforskningsprojekter vedrørende biocider, det ene skulle blokere HIV-virussens indgang i cellen og det andet dens replikation i slimhinden. Disse to projekter samler de dygtigste europæiske eksperter på dette område og afrikanske hold og omfatter i alt 40 partnere, heraf tre i Afrika. Deres samlede budget er på 15 mio. EUR. Eksperterne forhandler for øjeblikket med koordinatorerne og forventes at påbegynde deres arbejde i første kvartal af 2004.

(1) KOM(98)407.

(2) EFT L 224 af 6.9.2003.